CELEX: 32020D0512(01)
Language: el
Date: 2020-05-11 00:00:00
Title: Απόφαση της Επιτροπής της 11ης Μαΐου 2020 για τη δημιουργία της πλατφόρμας «Fit for Future» 2020/C 163/03

12.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 163/3
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 11ης Μαΐου 2020
         για τη δημιουργία της πλατφόρμας «Fit for Future»
         (2020/C 163/03)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Η πολιτική της Επιτροπής για τη βελτίωση της νομοθεσίας καθοδηγεί τις συνολικές προσπάθειες μείωσης του φόρτου και απλούστευσης στο πλαίσιο του προγράμματος βελτίωσης της καταλληλότητας και της αποδοτικότητας του κανονιστικού πλαισίου («REFIT») (1).
                  
               
                     (2)
                  
                  
                     Σύμφωνα με το εν λόγω πρόγραμμα, η Επιτροπή πρέπει να διασφαλίζει ότι η νομοθεσία είναι στοχευμένη και εύκολη ως προς την τήρησή της, καθώς και ότι δεν προσθέτει περιττό κανονιστικό φόρτο, ενώ παράλληλα επιτυγχάνει πλήρως τους στόχους της.
                  
               
                     (3)
                  
                  
                     Ειδικότερα, οι μικρομεσαίες επιχειρήσεις (ΜΜΕ) (2) θα ωφεληθούν από τη μείωση της γραφειοκρατίας, τη διευκόλυνση της πρόσβασής τους στην αγορά και την παροχή της δυνατότητας πλήρους αξιοποίησης της ψηφιοποίησης. Το δίκτυο απεσταλμένων για τις ΜΜΕ (3) έχει αναλάβει τον ρόλο της προώθησης των συμφερόντων των μικρομεσαίων επιχειρήσεων στο πλαίσιο αυτό.
                  
               
                     (4)
                  
                  
                     Η πλατφόρμα REFIT δημιουργήθηκε με την απόφαση C(2015) 3261 της Επιτροπής της 19ης Μαΐου 2015 (4) για να στηρίξει την Επιτροπή στις εν λόγω προσπάθειες βελτίωσης της νομοθεσίας. Η απόφαση αυτή εφαρμοζόταν έως τις 31 Οκτωβρίου 2019.
                  
               
                     (5)
                  
                  
                     Στην ανακοίνωσή της με τίτλο «Βελτίωση της νομοθεσίας: απολογισμός και διατήρηση της δέσμευσής μας» (5), η Επιτροπή προέβη σε απολογισμό των επιδόσεων όσον αφορά τη βελτίωση της νομοθεσίας κατά την περίοδο από το 2015 έως το 2018. Τα πορίσματα του απολογισμού δείχνουν υποστήριξη για την πλατφόρμα REFIT, αλλά ταυτόχρονα υποδεικνύουν ότι τα περισσότερα ενδιαφερόμενα μέρη επιθυμούσαν η πλατφόρμα να είναι πιο παραγωγική, να συγκεντρώνει περισσότερες ιδέες για απλούστευση και από αυτές τις ιδέες να προκύπτουν ταχύτερα συγκεκριμένες αλλαγές.
                  
               
                     (6)
                  
                  
                     Για να διασφαλιστεί ότι η νομοθεσία της Ένωσης αποφέρει τα μέγιστα οφέλη στους ανθρώπους και στις επιχειρήσεις με αποδοτικό τρόπο, ιδιαίτερα στις μικρομεσαίες επιχειρήσεις, και δεδομένου του αυξανόμενου αριθμού των αναδυόμενων παγκόσμιων προκλήσεων, όπως είναι οι συνέπειες της ψηφιοποίησης, η Επιτροπή πρέπει να συνεχίσει να προσφεύγει στην εμπειρογνωσία των ειδικών στο πλαίσιο ενός συμβουλευτικού οργάνου.
                  
               
                     (7)
                  
                  
                     Είναι, συνεπώς, αναγκαία η σύσταση ομάδας εμπειρογνωμόνων και ο καθορισμός των καθηκόντων και της δομής της, σύμφωνα με την απόφαση C(2016) 3301 της Επιτροπής για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής («οριζόντιοι κανόνες») (6).. Με βάση την πείρα που έχει αποκομιστεί από την πλατφόρμα REFIT, θα πρέπει να δημιουργηθεί νέα πλατφόρμα με την ονομασία «Fit for Future». Η πλατφόρμα αναμένεται να φέρει σε επαφή τις εθνικές, περιφερειακές και τοπικές αρχές των κρατών μελών, την Επιτροπή των Περιφερειών, την Ευρωπαϊκή Οικονομική και Κοινωνική Επιτροπή και τα ενδιαφερόμενα μέρη. Η πλατφόρμα θα πρέπει να συνεργάζεται στενά με το δίκτυο απεσταλμένων για τις ΜΜΕ, το οποίο θα εκπροσωπείται από τον απεσταλμένο της ΕΕ για τις ΜΜΕ.
                  
               
                     (8)
                  
                  
                     Το έργο της πλατφόρμας θα πρέπει να αφορά την απλούστευση και τη μείωση του φόρτου. Η πλατφόρμα θα μπορούσε επίσης να παρέχει στήριξη στην Επιτροπή, ώστε να διασφαλίζεται ότι οι πολιτικές της Ένωσης είναι μελλοντοστραφείς και συναφείς με βάση τις νέες προκλήσεις. Θα πρέπει επίσης να εξετάσει τον τρόπο με τον οποίο η ψηφιοποίηση μπορεί να μειώσει τις επιβαρύνσεις για τους πολίτες και τις επιχειρήσεις.
                  
               
                     (9)
                  
                  
                     Το έργο της πλατφόρμας «Fit for Future» θα πρέπει να διαρθρωθεί με καλύτερο τρόπο και να είναι περισσότερο εστιασμένο σε σύγκριση με αυτό της πλατφόρμας REFIT. Ως εκ τούτου, οι εργασίες της πλατφόρμας θα πρέπει να βασίζονται σε ετήσιο πρόγραμμα εργασίας το οποίο θα καταρτίζεται από τα μέλη της πλατφόρμας, βάσει πρότασης της Επιτροπής και σε συμφωνία με αυτή, λαμβανομένων υπόψη των προβληματικών νομοθετικών πράξεων που προσδιορίζονται:
                     
                                 α)
                              
                              
                                 στην έκθεση της ειδικής ομάδας «Επικουρικότητα και αναλογικότητα – “Κάνουμε λιγότερα με πιο αποδοτικό τρόπο”» (7)·
                              
                           
                                 β)
                              
                              
                                 στο πλαίσιο σημαντικών αξιολογήσεων και ελέγχων καταλληλότητας που διενεργούνται από την Επιτροπή·
                              
                           
                                 γ)
                              
                              
                                 από πληροφορίες που διαβιβάζουν τα κράτη μέλη, το δίκτυο απεσταλμένων για τις ΜΜΕ, η Επιτροπή των Περιφερειών και η Ευρωπαϊκή Οικονομική και Κοινωνική Επιτροπή σχετικά με τις πλέον επαχθείς νομοθετικές πράξεις της Ένωσης·
                              
                           
                                 δ)
                              
                              
                                 σε παρατηρήσεις που υποβάλλουν τα ενδιαφερόμενα μέρη και το ευρύτερο κοινό.
                              
                           
               
                     (10)
                  
                  
                     Οι πηγές αυτές αναμένεται να συμβάλουν στον προσδιορισμό των τομέων πολιτικής και των νομοθετικών πράξεων, συμπεριλαμβανομένων, κατά περίπτωση, των κατ’ εξουσιοδότηση και των εκτελεστικών πράξεων, στις περιπτώσεις στις οποίες υπάρχουν ενδείξεις περιττού κόστους για τις επιχειρήσεις και για τους πολίτες το οποίο απορρέει από τη νομοθεσία της Ένωσης. Ο απεσταλμένος της ΕΕ για τις ΜΜΕ θα παρέχει συμβουλές και παρατηρήσεις ειδικότερα σε σχέση με τις επιβαρύνσεις και την πολυπλοκότητα της νομοθεσίας που επηρεάζει τις μικρομεσαίες επιχειρήσεις.
                  
               
                     (11)
                  
                  
                     Η πλατφόρμα θα πρέπει να εξετάζει την αποτελεσματικότητα της νομοθεσίας της Ένωσης, λαμβάνοντας επίσης υπόψη τη νομοθετική πυκνότητα. Θα πρέπει να αναζητά αποδεικτικά στοιχεία σχετικά με τις πρόσθετες επιβαρύνσεις που προκύπτουν από την εφαρμογή της νομοθεσίας της Ένωσης στα κράτη μέλη, στον βαθμό που αυτό είναι εφικτό.
                  
               
                     (12)
                  
                  
                     Η πλατφόρμα θα πρέπει να εκδίδει γνωμοδοτήσεις βάσει αποδεικτικών στοιχείων σχετικά με τα θέματα που προσδιορίζονται στο ετήσιο πρόγραμμα εργασίας και να ανταποκρίνεται σε κάθε αίτημα της Επιτροπής για πληροφορίες και αποδεικτικά στοιχεία σχετικά με ζητήματα τα οποία αφορούν το έργο για τη βελτίωση της νομοθεσίας στο πλαίσιο του προγράμματος REFIT.
                  
               
                     (13)
                  
                  
                     Στόχος της πλατφόρμας είναι να συγκεντρώσει την εμπειρογνωσία των δημόσιων διοικήσεων, των κοινωνικών εταίρων, των μικρών και μεγάλων επιχειρήσεων, καθώς και των οργανώσεων καταναλωτών, των οργανώσεων υγείας και των περιβαλλοντικών οργανώσεων και άλλων μη κυβερνητικών οργανώσεων. Η πλατφόρμα θα πρέπει να περιλαμβάνει μια ομάδα εκπροσώπων των κυβερνήσεων και μια ομάδα ενδιαφερόμενων μερών. Η ομάδα εκπροσώπων των κυβερνήσεων θα πρέπει να αποτελείται από εμπειρογνώμονες υψηλού επιπέδου από τις εθνικές και/ή περιφερειακές και τοπικές αρχές των κρατών μελών με εμπειρογνωσία στον τομέα της βελτίωσης της νομοθεσίας, καθώς και από εκπροσώπους της Επιτροπής των Περιφερειών. Η παρουσία των εθνικών, τοπικών και περιφερειακών αρχών αναμένεται να συμβάλει στον εντοπισμό ειδικών προβλημάτων στην εφαρμογή του ενωσιακού δικαίου. Η Επιτροπή των Περιφερειών δημιούργησε το δίκτυο περιφερειακών κόμβων RegHub (8), το οποίο συνίσταται σε ένα δίκτυο περιφερειακών και τοπικών αρχών, με στόχο να συλλέξει εμπειρίες σχετικά με την εφαρμογή της πολιτικής της ΕΕ μέσω διαβουλεύσεων με παράγοντες σε τοπικό επίπεδο. Το δίκτυο περιφερειακών κόμβων θα μπορούσε, συνεπώς, να παρέχει χρήσιμες πληροφορίες για το έργο της πλατφόρμας. Η ομάδα ενδιαφερόμενων μερών θα πρέπει να αποτελείται από ενδιαφερόμενα μέρη με πρακτική πείρα σε διάφορους τομείς πολιτικής, καθώς και από εκπροσώπους της Ευρωπαϊκής Οικονομικής και Κοινωνικής Επιτροπής. Οι δύο ομάδες θα πρέπει να συνεργαστούν προκειμένου να εξασφαλιστεί ένα μεικτό και ισορροπημένο επίπεδο εμπειρογνωσίας.
                  
               
                     (14)
                  
                  
                     Η πλατφόρμα θα πρέπει να θεσπίσει τον εσωτερικό κανονισμό της.
                  
               
                     (15)
                  
                  
                     Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της ομάδας.
                  
               
                     (16)
                  
                  
                     Τα δεδομένα προσωπικού χαρακτήρα θα πρέπει να υποβάλλονται σε επεξεργασία σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (9).
                  
               
                     (17)
                  
                  
                     Όλα τα σχετικά έγγραφα που αφορούν τις δραστηριότητες της πλατφόρμας «Fit for Future» θα πρέπει να δημοσιοποιούνται.
                  
               
                     (18)
                  
                  
                     Η παρούσα απόφαση θα πρέπει να εφαρμόζεται σε όλη τη διάρκεια της θητείας της Επιτροπής.
                  
               ΑΠΟΦΑΣΙΖΕΙ:
         
            Άρθρο 1
            Αντικείμενο
            Συστήνεται η πλατφόρμα «Fit for Future» («πλατφόρμα»).
         
         
            Άρθρο 2
            Καθήκοντα
            
               1.   Η πλατφόρμα επικουρεί την Επιτροπή εκδίδοντας γνωμοδοτήσεις επί των θεμάτων που προσδιορίζονται στο ετήσιο πρόγραμμα εργασίας της.
            
            
               2.   Για τα ζητήματα που προσδιορίζονται στο ετήσιο πρόγραμμα εργασίας της, η πλατφόρμα:
               
                           α)
                        
                        
                           συγκεντρώνει δεδομένα, αποδεικτικά στοιχεία και παρατηρήσεις σχετικά με τις δυνατότητες μείωσης των επιβαρύνσεων και απλούστευσης της νομοθεσίας της Ένωσης που προσδιορίζεται χωρίς να υπονομεύεται η επίτευξη των στόχων της, λαμβάνοντας επίσης υπόψη τη νομοθετική πυκνότητα·
                        
                     
                           β)
                        
                        
                           αξιολογεί αν η νομοθεσία της Ένωσης που προσδιορίζεται, όπως και οι στόχοι της, εξακολουθούν να είναι κατάλληλοι, δεδομένης της ανάγκης αντιμετώπισης νέων προκλήσεων, και εξετάζει τον τρόπο με τον οποίο η ψηφιοποίηση και η αυξημένη χρήση ηλεκτρονικών εργαλείων μπορεί να στηρίξει τους στόχους αυτούς·
                        
                     
                           γ)
                        
                        
                           υποβάλλει παρατηρήσεις όταν της ζητείται από την Επιτροπή.
                        
                     
         
         
            Άρθρο 3
            Διαβούλευση
            Η Γενική Γραμματεία της Επιτροπής μπορεί να διαβουλεύεται με την ομάδα σχετικά με κάθε ζήτημα το οποίο αφορά το έργο της για τη βελτίωση της νομοθεσίας στο πλαίσιο του προγράμματος REFIT.
         
         
            Άρθρο 4
            Ετήσιο πρόγραμμα εργασίας
            
               1.   Το ετήσιο πρόγραμμα εργασίας καταρτίζεται από την πλατφόρμα, βάσει πρότασης της Γενικής Γραμματείας της Επιτροπής και σε συμφωνία με αυτή, και αποτελείται από ζητήματα που προσδιορίζονται:
               
                           α)
                        
                        
                           στο παράρτημα VI της έκθεσης της ειδικής ομάδας «Επικουρικότητα και αναλογικότητα – “Κάνουμε λιγότερα με πιο αποδοτικό τρόπο”» (10)·
                        
                     
                           β)
                        
                        
                           στο πλαίσιο σημαντικών αξιολογήσεων και ελέγχων καταλληλότητας που διενεργούνται από την Επιτροπή·
                        
                     
                           γ)
                        
                        
                           βάσει πληροφοριών σχετικά με την πλέον επαχθή νομοθεσία της Ένωσης, τις οποίες υποβάλλουν τα κράτη μέλη, το δίκτυο απεσταλμένων για τις ΜΜΕ, η Επιτροπή των Περιφερειών, και ειδικότερα το δίκτυο περιφερειακών κόμβων, καθώς και η Ευρωπαϊκή Οικονομική και Κοινωνική Επιτροπή.
                        
                     
            
               2.   Ο απεσταλμένος της ΕΕ για τις ΜΜΕ υποβάλλει παρατηρήσεις και παρέχει συμβουλές σχετικά με το προτεινόμενο ετήσιο πρόγραμμα εργασίας, ιδιαίτερα όσον αφορά τις επιβαρύνσεις και την πολυπλοκότητα της νομοθεσίας που επηρεάζει τις μικρομεσαίες επιχειρήσεις.
            
            
               3.   Ο εσωτερικός κανονισμός της πλατφόρμας καθορίζει τις προϋποθέσεις υπό τις οποίες οι παρατηρήσεις από τα ενδιαφερόμενα μέρη και το ευρύτερο κοινό μπορούν επίσης να συμβάλλουν στον κατάλογο δυνητικών ζητημάτων για το πρόγραμμα εργασίας.
            
         
         
            Άρθρο 5
            Σύνθεση
            
               1.   Η πλατφόρμα αποτελείται από δύο ομάδες: την ομάδα εκπροσώπων των κυβερνήσεων και την ομάδα ενδιαφερόμενων μερών.
            
            
               2.   Τα μέλη της ομάδας εκπροσώπων των κυβερνήσεων είναι οι εθνικές, περιφερειακές και τοπικές αρχές των κρατών μελών και η Επιτροπή των Περιφερειών. Τα κράτη μέλη διορίζουν έναν εκπρόσωπο είτε από το εθνικό επίπεδο είτε από το επίπεδο των τοπικών και περιφερειακών αρχών. Η Επιτροπή των Περιφερειών διορίζει τρεις εκπροσώπους. Ως εκ τούτου, η ομάδα εκπροσώπων των κυβερνήσεων απαρτίζεται από 30 εκπροσώπους. Τα μέλη είναι υπεύθυνα να διασφαλίζουν ότι οι εκπρόσωποί τους παρέχουν υψηλό επίπεδο εμπειρογνωσίας.
            
            
               3.   Τα μέλη της ομάδας ενδιαφερόμενων μερών είναι η Ευρωπαϊκή Οικονομική και Κοινωνική Επιτροπή, η οποία διορίζει τρεις εκπροσώπους, μαζί με 19 εμπειρογνώμονες που διορίζονται από τη Γενική Γραμματεία της Επιτροπής για να εκπροσωπήσουν ένα κοινό συμφέρον των ενδιαφερόμενων μερών σε συγκεκριμένο τομέα πολιτικής. Η Ευρωπαϊκή Οικονομική και Κοινωνική Επιτροπή είναι υπεύθυνη να διασφαλίζει ότι οι εκπρόσωποί της παρέχουν υψηλό επίπεδο εμπειρογνωσίας. Οι εμπειρογνώμονες που διορίζονται για να εκπροσωπήσουν ένα κοινό συμφέρον δεν εκπροσωπούν ένα μεμονωμένο ενδιαφερόμενο μέρος, αλλά έναν προσανατολισμό πολιτικής που είναι κοινός σε διάφορες οργανώσεις ενδιαφερόμενων μερών. Εκπροσωπούν τον επιχειρηματικό κλάδο, ιδίως τις μικρομεσαίες επιχειρήσεις, τους κοινωνικούς εταίρους και τις οργανώσεις της κοινωνίας των πολιτών που διαθέτουν άμεση εμπειρία εφαρμογής της νομοθεσίας της Ένωσης.
            
            
               4.   Τα μέλη της πλατφόρμας που εκπροσωπούν ένα κοινό συμφέρον διορίζονται για τη διάρκεια της εντολής της πλατφόρμας. Παραμένουν μέλη της πλατφόρμας έως τη λήξη της θητείας τους ή έως την αντικατάσταση ή την παραίτησή τους.
            
            
               5.   Τα μέλη που εκπροσωπούν ένα κοινό συμφέρον και τα οποία δεν είναι πλέον σε θέση να συμβάλουν αποτελεσματικά στο έργο της πλατφόρμας ή τα οποία, κατά τη γνώμη της Γενικής Γραμματείας της Επιτροπής, δεν συμμορφώνονται με τους όρους που προβλέπονται στο άρθρο 339 της Συνθήκης για τη λειτουργία της Ευρωπαϊκής Ένωσης ή τα οποία έχουν υποβάλει την παραίτησή τους δεν καλούνται πλέον να συμμετέχουν σε συνεδριάσεις της ομάδας και αντικαθίστανται για το υπόλοιπο της θητείας τους από άλλον υποψήφιο του εφεδρικού πίνακα.
            
         
         
            Άρθρο 6
            Διαδικασία επιλογής
            
               1.   Η επιλογή των μελών της ομάδας ενδιαφερόμενων μερών που εκπροσωπούν ένα κοινό συμφέρον διενεργείται μέσω δημόσιας πρόσκλησης υποβολής υποψηφιοτήτων, η οποία δημοσιεύεται στο μητρώο ομάδων εμπειρογνωμόνων της Επιτροπής και άλλων παρεμφερών οργάνων (11) («μητρώο ομάδων εμπειρογνωμόνων»). Η πρόσκληση υποβολής υποψηφιοτήτων μπορεί να δημοσιευθεί επίσης με άλλα μέσα, όπως, μεταξύ άλλων, σε ειδικό ιστότοπο. Στην πρόσκληση υποβολής υποψηφιοτήτων περιγράφονται με σαφήνεια τα κριτήρια επιλογής, μεταξύ των οποίων περιλαμβάνονται η απαιτούμενη εμπειρογνωσία και τα συμφέροντα που πρέπει να εκπροσωπούνται σε σχέση με το έργο που θα επιτελεστεί. Η ελάχιστη προθεσμία για την υποβολή υποψηφιοτήτων είναι τέσσερις εβδομάδες.
            
            
               2.   Η εγγραφή στο μητρώο διαφάνειας είναι υποχρεωτική για τον διορισμό των ατόμων που εκπροσωπούν ένα κοινό συμφέρον.
            
            
               3.   Τα άτομα που εκπροσωπούν ένα κοινό συμφέρον διορίζονται από τη Γενική Γραμματεία της Επιτροπής και είναι ειδικοί με αρμοδιότητα στους τομείς που αναφέρονται στο άρθρο 2, οι οποίοι ανταποκρίθηκαν στην πρόσκληση υποβολής υποψηφιοτήτων.
            
            
               4.   Η Γενική Γραμματεία της Επιτροπής καταρτίζει εφεδρικό πίνακα κατάλληλων υποψηφίων ο οποίος μπορεί να χρησιμοποιείται για κάθε απαιτούμενη αντικατάσταση μέλους της ομάδας ενδιαφερόμενων μερών που εκπροσωπούν ένα κοινό συμφέρον. Η Γενική Γραμματεία της Επιτροπής ζητεί από τους υποψηφίους τη συγκατάθεσή τους πριν συμπεριλάβει τα ονόματά τους στον εφεδρικό πίνακα.
            
         
         
            Άρθρο 7
            Λειτουργία
            
               1.   Η πλατφόρμα ενεργεί κατόπιν αιτήματος του προέδρου της, σε συμφωνία με τη Γενική Γραμματεία της Επιτροπής, σύμφωνα με τους οριζόντιους κανόνες.
            
            
               2.   Τα μέλη της πλατφόρμας και οι εκπρόσωποι μελών παρίστανται στις συνεδριάσεις της πλατφόρμας. Θα διεξάγονται συνεδριάσεις ολομέλειας για την έγκριση των γνωμοδοτήσεων της πλατφόρμας, προπαρασκευαστικές συνεδριάσεις που θα συμβάλλουν στην οριστικοποίηση των γνωμοδοτήσεων της πλατφόρμας και την εξέταση οργανωτικών πτυχών, καθώς και συνεδριάσεις υποομάδων οι οποίες θα εστιάζονται σε ειδικά θέματα του ετήσιου προγράμματος εργασίας. Οι συνεδριάσεις της πλατφόρμας διεξάγονται, καταρχήν, στις εγκαταστάσεις της Επιτροπής ή, όταν αυτό είναι δυνατό, με βιντεοδιάσκεψη.
            
            
               3.   Κατόπιν συμφωνίας με τη Γενική Γραμματεία της Επιτροπής, η πλατφόρμα δύναται, με απλή πλειοψηφία των μελών της, να αποφασίζει τη διεξαγωγή δημόσιων συνεδριάσεων.
            
            
               4.   Η Γενική Γραμματεία της Επιτροπής εκτελεί χρέη γραμματείας της πλατφόρμας, παρέχοντας υπηρεσίες γραμματείας και καταρτίζοντας το σχέδιο του ετήσιου προγράμματος εργασίας. Οι υπάλληλοι άλλων υπηρεσιών της Επιτροπής που ενδιαφέρονται για τις σχετικές εργασίες μπορούν να παρίστανται στις συνεδριάσεις της πλατφόρμας.
            
            
               5.   Τα πρακτικά της συζήτησης κάθε σημείου της ημερήσιας διάταξης και των γνωμοδοτήσεων της πλατφόρμας είναι ουσιαστικά και πλήρη. Τα πρακτικά συντάσσονται από τη γραμματεία υπό την ευθύνη του προέδρου.
            
            
               6.   Η πλατφόρμα εγκρίνει τις γνωμοδοτήσεις της ομόφωνα. Εάν απαιτείται ψηφοφορία, το αποτέλεσμα αποφασίζεται με απλή πλειοψηφία των μελών. Τα μέλη που ψήφισαν κατά της πλειοψηφικής γνωμοδότησης έχουν το δικαίωμα να επισυνάψουν στη γνωμοδότηση έγγραφο στο οποίο συνοψίζεται η αιτιολόγηση της θέσης τους.
            
         
         
            Άρθρο 8
            Πρόεδρος
            Ο αντιπρόεδρος της Επιτροπής που είναι αρμόδιος για τη βελτίωση της νομοθεσίας προεδρεύει των συνεδριάσεων ολομέλειας της πλατφόρμας. Ανώτερος υπάλληλος της Επιτροπής προεδρεύει των προπαρασκευαστικών συνεδριάσεων της πλατφόρμας. Στις λοιπές συνεδριάσεις την προεδρία ασκεί η γραμματεία της πλατφόρμας.
         
         
            Άρθρο 9
            Υποομάδες
            Η Γενική Γραμματεία της Επιτροπής δύναται να συγκροτήσει έως τέσσερις υποομάδες για την εξέταση ειδικών θεμάτων που περιλαμβάνονται στο ετήσιο πρόγραμμα εργασίας της πλατφόρμας. Οι υποομάδες λειτουργούν σύμφωνα με τους οριζόντιους κανόνες και υποβάλλουν αναφορά στην ομάδα. Διαλύονται μόλις εκπληρωθεί η αποστολή τους. Κάθε υποομάδα περιλαμβάνει τουλάχιστον έναν εκπρόσωπο της Επιτροπής των Περιφερειών και της Ευρωπαϊκής Οικονομικής και Κοινωνικής Επιτροπής.
         
         
            Άρθρο 10
            Προσκεκλημένοι εμπειρογνώμονες
            
               1.   Ο πρόεδρος δύναται, σε ad hoc βάση, να προσκαλεί εξωτερικούς εμπειρογνώμονες που διαθέτουν ειδική εμπειρογνωσία σε ένα θέμα της ημερήσιας διάταξης, συμπεριλαμβανομένων εμπειρογνωμόνων από τοπικές και περιφερειακές αρχές και τις ενώσεις τους, να συμμετέχουν στις συνεδριάσεις της πλατφόρμας ή των υποομάδων της. Ο πρόεδρος προσκαλεί τον απεσταλμένο της ΕΕ για τις ΜΜΕ στις συνεδριάσεις ολομέλειας.
            
            
               2.   Σε συμφωνία με τη Γενική Γραμματεία της Επιτροπής, η Επιτροπή των Περιφερειών δύναται να προσκαλεί εκπροσώπους του δικτύου περιφερειακών κόμβων στις συνεδριάσεις της πλατφόρμας ή των υποομάδων της, σε ad hoc βάση.
            
         
         
            Άρθρο 11
            Εσωτερικός κανονισμός
            Κατόπιν πρότασης της Γενικής Γραμματείας της Επιτροπής και σε συμφωνία με αυτή, η πλατφόρμα εγκρίνει τον εσωτερικό κανονισμό της με απλή πλειοψηφία των μελών της και με βάση τους συνήθεις διαδικαστικούς κανόνες για τις ομάδες εμπειρογνωμόνων, σύμφωνα με τους οριζόντιους κανόνες.
         
         
            Άρθρο 12
            Επαγγελματικό απόρρητο και χειρισμός διαβαθμισμένων πληροφοριών
            Τα μέλη της πλατφόρμας και οι εκπρόσωποί τους, καθώς και οι προσκεκλημένοι εμπειρογνώμονες υπόκεινται στις υποχρεώσεις τήρησης του επαγγελματικού απορρήτου οι οποίες, σύμφωνα με τις Συνθήκες και τους εκτελεστικούς κανόνες τους, ισχύουν για όλα τα μέλη και το προσωπικό των θεσμικών οργάνων. Επίσης υπόκεινται στους κανόνες της Επιτροπής σχετικά με την ασφάλεια για την προστασία διαβαθμισμένων πληροφοριών της Ένωσης, οι οποίοι προβλέπονται στις αποφάσεις (ΕΕ, Ευρατόμ) 2015/443 (12) και (ΕΕ, Ευρατόμ) 2015/444 (13). της Επιτροπής. Σε περίπτωση μη τήρησης των εν λόγω υποχρεώσεων, η Επιτροπή δύναται να λάβει κάθε ενδεδειγμένο μέτρο.
         
         
            Άρθρο 13
            Διαφάνεια
            
               1.   Η πλατφόρμα και οι υποομάδες της καταχωρίζονται στο μητρώο ομάδων εμπειρογνωμόνων.
            
            
               2.   Όσον αφορά τη σύνθεση της πλατφόρμας και των υποομάδων της, τα ακόλουθα στοιχεία δημοσιεύονται στο μητρώο ομάδων εμπειρογνωμόνων:
               
                           α)
                        
                        
                           τα ονόματα των αρχών των κρατών μελών,
                        
                     
                           β)
                        
                        
                           τα ονόματα των οργάνων της ΕΕ που είναι μέλη της πλατφόρμας (Επιτροπή των Περιφερειών και Ευρωπαϊκή Οικονομική και Κοινωνική Επιτροπή),
                        
                     
                           γ)
                        
                        
                           τα ονόματα των ατόμων που διορίζονται για να εκπροσωπήσουν ένα κοινό συμφέρον· το συμφέρον αυτό γνωστοποιείται.
                        
                     
            
               3.   Όλα τα συναφή έγγραφα, όπως οι ημερήσιες διατάξεις, τα πρακτικά και οι παρατηρήσεις των συμμετεχόντων, καθίστανται διαθέσιμα είτε στο μητρώο ομάδων εμπειρογνωμόνων είτε μέσω ηλεκτρονικού συνδέσμου του μητρώου που παραπέμπει σε ειδικό ιστότοπο όπου διατίθενται οι εν λόγω πληροφορίες. Η πρόσβαση στον εν λόγω ειδικό ιστότοπο δεν υπόκειται σε διαδικασία εγγραφής χρήστη ή σε οποιονδήποτε άλλο περιορισμό. Ειδικότερα, η ημερήσια διάταξη και τα άλλα σχετικά έγγραφα δημοσιεύονται σε εύθετο χρόνο πριν από τη συνεδρίαση και ακολουθεί η ταχεία δημοσίευση των πρακτικών. Εξαιρέσεις από τη δημοσίευση επιτρέπονται μόνον εφόσον η δημοσίευση εγγράφου μπορεί να υπονομεύσει την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 (14) (15).
            
            
               4.   Η πλατφόρμα διαθέτει ειδικό ιστότοπο. Ο εν λόγω ιστότοπος χρησιμοποιείται επίσης από την πλατφόρμα για τη συγκέντρωση απόψεων των πολιτών και των ενδιαφερόμενων μερών σχετικά με ζητήματα που περιλαμβάνονται στο ετήσιο πρόγραμμα εργασίας και για την άσκηση των οικείων δραστηριοτήτων επικοινωνίας, σε συμφωνία με τη Γενική Γραμματεία της Επιτροπής.
            
         
         
            Άρθρο 14
            Έξοδα συνεδριάσεων
            
               1.   Οι συμμετέχοντες στις δραστηριότητες της πλατφόρμας και των υποομάδων της δεν αμείβονται για την εμπειρογνωσία που προσφέρουν.
            
            
               2.   Τα οδοιπορικά και τα έξοδα διαμονής των συμμετεχόντων στις δραστηριότητες της πλατφόρμας και των υποομάδων επιστρέφονται από την Επιτροπή. Η επιστροφή εξόδων πραγματοποιείται σύμφωνα με τις ισχύουσες διατάξεις στην Επιτροπή και εντός των ορίων των διαθέσιμων πιστώσεων που χορηγούνται στις υπηρεσίες της Επιτροπής στο πλαίσιο της ετήσιας διαδικασίας κατανομής πόρων.
            
         
         
            Άρθρο 15
            Εφαρμογή
            Η παρούσα απόφαση εφαρμόζεται έως τις 31 Οκτωβρίου 2025.
         
         
            Βρυξέλλες, 11 Μαΐου 2020.
            
               
                  Για την Επιτροπή
               
               Maroš ŠEFCOVIC
               
                  Αντιπρόεδρος
               
            
         
         
            (1)  Ανακοίνωση της Επιτροπής στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Καταλληλότητα του κανονιστικού πλαισίου της ΕΕ», COM(2012) 746, https://eur-lex.europa.eu/legal-content/EL/TXT/?uri=COM:2012:0746:FIN.
         
            (2)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Στρατηγική για τις ΜΜΕ με στόχο μια βιώσιμη και ψηφιακή Ευρώπη» COM(2020) 103, https://ec.europa.eu/info/sites/info/files/communication-sme-strategy-march-2020_en.pdf.
         
            (3)  https://ec.europa.eu/growth/smes/business-friendly-environment/small-business-act/sme-envoys_en
         
            (4)  Απόφαση της Επιτροπής, της 19ης Μαΐου 2015, για τη δημιουργία της πλατφόρμας REFIT, C(2015) 3261 final,
         https://ec.europa.eu/info/files/commission-decision-establishing-refit-platform_en.
         
            (5)  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Βελτίωση της νομοθεσίας: απολογισμός και διατήρηση της δέσμευσής μας», COM(2019) 178 final,
         https://eur-lex.europa.eu/legal-content/EL/ALL/?uri=COM:2019:178:FIN
         
            (6)  Απόφαση της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής, C(2016) 3301,
         https://ec.europa.eu/transparency/regexpert/PDF/C_2016_3301_F1_COMMISSION_DECISION_EN.pdf.
         
            (7)  Έκθεση της ειδικής ομάδας «Επικουρικότητα και αναλογικότητα – “Κάνουμε λιγότερα με πιο αποδοτικό τρόπο”», https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_el.pdf.
         
            (8)  Ομάδα περιφερειών που συμβάλλει στην ανάλυση της εφαρμογής της νομοθεσίας, https://cor.europa.eu/el/our-work/Pages/network-of-regional-hubs.aspx.
         
            (9)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39.).
         
            (10)  Έκθεση της ειδικής ομάδας «Επικουρικότητα και αναλογικότητα – “Κάνουμε λιγότερα με πιο αποδοτικό τρόπο”», https://ec.europa.eu/commission/sites/beta-political/files/report-task-force-subsidiarity-proportionality-and-doing-less-more-efficiently_el.pdf.
         
            (11)  https://ec.europa.eu/transparency/regexpert/index.cfm?Lang=EL
         
            (12)  https://eur-lex.europa.eu/legal-content/EL/TXT/?uri=CELEX%3A32015D0443
         
            (13)  https://op.europa.eu/el/publication-detail/-/publication/41a6eeeb-cc70-11e4-ab4d-01aa75ed71a1/language-el
         
            (14)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43.).
         
            (15)  Οι εξαιρέσεις αυτές αποσκοπούν στην προστασία της δημόσιας ασφάλειας, των στρατιωτικών υποθέσεων, των διεθνών σχέσεων, της δημοσιονομικής, νομισματικής ή οικονομικής πολιτικής, της ιδιωτικής ζωής και της ακεραιότητας του ατόμου, των εμπορικών συμφερόντων, των δικαστικών διαδικασιών και της παροχής νομικών συμβουλών, των επιθεωρήσεων/ερευνών/ελέγχων και της διαδικασίας λήψης αποφάσεων του θεσμικού οργάνου.